kardosdrur/scandi-wiki huggingface dataset:
Lars Anborg-Nielsen

Lars Lee Leif Anborg-Nielsen (født 1948) er en livstidsdømt dansk barnemorder, der er dømt for drab på og seksuel misbrug af den 10-årige Susan Rasch Lindhardt Ipsen, der forsvandt fredag den 29. maj 1998 om aftenen, efter hun var gået fra sit hjem i Tranumparken i Brøndby Strand for at sælge lodsedler for sin skole.
En uge efter hendes forsvinden blev det forrådnede lig af den afklædte og myrdede pige fundet i det aflåste kælderrum nr. 320 under bebyggelsen Tranumparken 32-34.

Retstekniske undersøgelser viste, at pigen var død ved kvælning, og at liget var blevet seksuelt misbrugt, idet der blev fundet sædrester i pigens endetarm.
Meget tydede på, at morderen skulle findes blandt de mandlige beboere i Tranumparken med nøgle til kælderen, hvorfor kriminalpolitiet opfordrede de relevante beboere til at afgive blodprøve med henblik på DNA-analyse.

Dagen efter, lørdag den 6. juni, blev det 50-årige avisbud Lars Anborg-Nielsen på sin bopæl i stueetagen til Tranumparken 28 sigtet for drab og varetægtsfængslet for at blive tvunget til at afgive blodprøve, hvilket han som den eneste i de relevante opgange havde modsat sig.
Forelagt et foreløbigt testresultat kom Anborg-Nielsen med noget, der lignede en tilståelse, men han nægtede senere under retssagen ethvert kendskab til drabet, selvom der blandt andet fandtes blodspor på gulvet fra det kælderrum, hvor liget blev fundet, hen til stueetagen til Tranumparken 28. 
Med statsadvokat Erik Merlung som anklager skulle brugen af DNA til person-identifikation derfor for første gang i Danmarkshistorien stå sin prøve i en retssal.

Et nævningeting i Østre Landsret dømte d.18. februar 2000 Leif Anborg-Nielsen skyldig i den 29. maj 1998 at have lukket Susan Rasch Ipsen ind i sin lejlighed Tranumparken 28 for derefter ved 21-tiden at have kvalt hende og seksuelt misbrugt liget. Straffen fastsattes til livsvarigt fængsel, som også stadfæstedes 7. september 2000 af Højesteret.

Eksterne links 
 Drabssager 1998  - drabssageridanmark.beboer2650.dk
 Susan-sagen dag for dag - DR
 Susan sagens retsreferater - DR

 Danska flickan strypt - Aftonbladet 6. juni 1998
 Advokat kalder DNA-test for ren Gestapo - Information 9. juni 1998
 Sigtet via udelukkelsesmetoden - Information 18. juni 1998

 DNA-test skal stå sin prøve i Susan-sag - Jyllands-Posten 7. februar 2000
 Susan-sagen: Tiltalte kontaktede advokat inden anholdelsen - Jyllands-Posten 8. februar 2000
 Susan Sagen: Skyldig - DR 18. februar 2000
 Livstids til Susans morder - BT 19. februar 2000

 Livstidsdom til Susan-Morder stadfæstet i Højesteret - Jyllands-Posten 7. september 2000
 Susans morder tabte i Højesteret - BT 8. september 2000

Mordere fra Danmark
Personer der har myrdet børn
Livstidsdømte fra Danmark
Personer fra Brøndby
Hans Schack (gehejmeråd)

Hans lensgreve Schack (født 14. januar 1735, død 21. august 1796 på Schackenborg) var en dansk godsejer og gehejmeråd.

Biografi 
Han var søn af lensgreve Otto Didrik Schack og Anna Ernestine Frederikke Gabel. Ved faderens død 1741 arvede han som ældste søn grevskabet Schackenborg, og 1758 købte han godset Seekamp; efter at han 1753 var blevet kammerherre og 1759 assessor i Kancellikollegiet, fik han året efter det hvide bånd og udnævntes til stiftamtmand i Ribe og amtmand over Ribe Amt, men allerede 1768 tog han, der 1763 havde fået enkedronningens orden, sin afsked som stiftamtmand og udnævntes samtidig til gehejmeråd.

Schack, der døde på Schackenborg 21. august 1796, havde ægtet 1. gang (7. januar 1757) Ulrikke Auguste Vilhelmine komtesse Moltke (30. april 1740 – 7. april 1763), datter af Adam Gottlob greve Moltke til Bregentved; 2. gang (7. september 1763) Caroline Louise Sophie Moltke (23. juni 1742 – 12. oktober 1794), datter af gehejmeråd Joachim Christoph Moltke.

Kilder 
 C.E.A. Schøller, "Hans Schack", i: C.F. Bricka (red.), Dansk Biografisk Lexikon, København: Gyldendal 1887-1905.

Hans 04
Lensgrever fra Danmark
Riddere af Dannebrog (1671-1808)
Modtagere af l'union parfaite
Godsejere fra Danmark
Danskere i 1700-tallet
Stiftamtmænd over Ribe Stift
Amtmænd fra Danmark
Personer i Dansk Biografisk Leksikon
Kammerherrer fra Danmark
Gehejmeråder fra Danmark
Hans Schack (finansdeputeret)

Hans lensgreve Schack (født 4. marts 1676, død 22. september 1719) var en dansk lensgreve, godsejer og finansdeputeret.

Biografi 
Han blev født den 4. marts 1676 i Ribe som søn af Otto Didrik lensgreve Schack og Sophie Dorothea f. Marschalck. Han blev, kun 6 år gammel, faderløs. Efter opnået myndighedsalder tiltrådte han besiddelsen af de fædrene godser, grevskabet Schackenborg og Gram. Allerede 1683 fik han ventebrev på Riberhus Amt, blev 1695 kammerherre og overtog 1697 det nævnte embede, samtidig med at han udnævntes til succederende stiftamtmand over Ribe Stift. Året efter blev han hvid ridder og gehejmeråd. Han synes ikke at have beskæftiget sig meget med sine amtmandsforretninger, i det han som regel opholdt sig på sine godser og i hovedstaden. 1707 fik han tilladelse til at beholde gagen mod at ansætte en bestyrer af embedet. 1717 fik han det blå bånd. 1719 udnævntes han til 1. deputeret for finanserne med titel af kammerpræsident, men allerede 22. september samme år afgik han ved døden. Han blev efterfulgt som lensgreve af sin eneste overlevende søn Otto Didrik.

Ægteskab og børn 
Han ægtede 1. gang (16. marts 1699) Anne Margrethe komtesse Reventlow (6. oktober 1682 – 21. marts 1710), datter af storkansler Conrad greve Reventlow; 2. gang (1711) Anna Sophie Rantzau (4. september 1689 – 28. september 1760), datter af gehejmeråd Christian von Rantzau til Rastorf.

Kilder 
 Louis Bobé, "Hans Schack", i: C.F. Bricka (red.), Dansk Biografisk Lexikon, København: Gyldendal 1887-1905.

Hans 03
Riddere af Dannebrog (1671-1808)
Kollegiedeputerede fra Danmark
Amtmænd fra Danmark
Stiftamtmænd over Ribe Stift
Danskere i 1600-tallet
Danskere i 1700-tallet
Personer i Dansk Biografisk Leksikon
Kammerherrer fra Danmark
Gehejmeråder fra Danmark
Personer fra Ribe
Niels Poulsen

Niels Poulsen (født 1973) er et Bandidos-medlem, som den 13. marts 1998 ved Østre Landsret blev idømt livsvarigt fængsel for den 6. oktober 1996 at have affyret en panserværnsraket mod et klubhus, beliggende Titangade 2-4, indehavet af Hells Angels i København. To blev dræbt og 18 såret. Niels Poulsen blev indsat til afsoning i Nyborg Statsfængsel.

Angrebet i Titangade 6. oktober 1996 

Klokken tre om natten, den 6. oktober 1996 affyrede Niels Poulsen en kraftig panserværnsraket imod Hells Angels klubhus i Titangade 2-4. Der var samlet over 100 mennesker i rockerfæstningen til klubbens traditionsrige årlige vikingefest.

Den 38-årige Louis Linde Nielsen fra Nørup ved Vejle, der var prøvemedlem hos Hells Angels, samt den 28-årige enlige mor Janne Krohn, som boede i Ægirsgade og havde modtaget Hells Angels invitation til beboere fra området, blev dræbt.
Den daværende præsident for Hells Angels, Christian Sass Middelboe, blev alvorligt såret i ryggen af murstensbrokker, som fløj rundt i lokalet.

Bygningen, der var mål for attentatet er senere blevet nedrevet.

Relation til den Nordiske Rockerkrig 
Angrebet står i forbindelse med den store Nordiske Rockerkrig, som i alt kostede 11 mennesker livet. Et andet angreb med en panserværnsraket fandt sted den 17. april 1996, hvor målet var imod rockergruppen Hells Angels South’s klubhus i Snoldelev. Dette attentat blev aldrig opklaret.
Der blev samme måned også begået et tilsvarende angreb i Ålborg.
Rockerborgen i Titangade blev 21. juli 1996 udsat for et fejlslagent angreb med en bombe placeret i en sportstaske, som ikke gik af, mens 4 personer opholdt sig på stedet.

Det anvendte våben blev stjålet under et indbrud 19. februar 1994 ved det svenske forsvar.
Efter senere indbrud i danske våbendepoter, blev dansk lovgivning om sikkerhed på området strammet op.

Eksterne links 
 Drabssager 1996  - drabssageridanmark.beboer2650.dk
 Rocker fik livstid for attentat - Jyllands-Posten 14. marts 1998 (kræver abonnement)
 Politiet var advaret om dræber-raketter - Ekstrabladet 20. april 2003
 Dobbelt-morder konge i fængslet – Ekstrabladet 18. februar 2004
 1998: Dømt for raketangreb  - TV 2 19. december 2007

Litteratur 
 Rockerkrigens groveste angreb, af Per Larsen, Nordisk kriminalreportage, 2000, side 133-136

Livstidsdømte fra Danmark
Mordere fra Danmark
Rockere fra Danmark
Dun Laoghaire-Rathdown

Dun Laoghaire-Rathdown (irsk: Dún Laoghaire–Ráth an Dúin) er et administrativt county i Republikken Irland. Det tilhører ikke Irlands 26 historiske grevskaber, men opstod den 1. januar 1994, da County Dublin blev forvaltningsteknisk opdelt.
Dun Laoghaire-Rathdown er arealmæssig Irlands mindste county. Det strækker sig fra den sydøstlige del af byen Dublin fra det Irske Hav til udløberne af Wicklow Mountains. Den sydlige del grænser op til County Wicklow og den vestlige del til South Dublin.

De vigtigste trafikforbindelser med Dublin er Dublin Area Rapid Transit-banen langs med kysten og bybanen Luas med en grøn og rød linje. Havnebyen Dún Laoghaire er en vigtig færgehavn med færgeforbindelse til Holyhead i det nordlige Wales.

Eksterne henvisninger 

 Dún Laoghaire-Rathdown County Council 
 Dún Laoghaire-Rathdown County Enterprise Board 
 Dún Laoghaire-Rathdown Tourism 

Counties i Irland
Langtungebier

Langtungebier (Apidae), også blot kaldet bier, er en familie af årevingede insekter. Familien omfatter blandt andet humlebier, honningbier, hvepsebier og tømrerbier.

Der er ikke de store ligheder i biers levevis: Nogle arter lever fortrinsvis alene, mens andre lever i kolonier.

Eksterne henvisninger 

 www.fugleognatur.dk: Oversigt over arter i bifamilien
 Lavrids Jørgensen (1865-1937). Bier. Bind 25 i Danmarks Fauna. Gads Forlag 1921.

Bier
Frederik Ludvig von Woyda

Frederik Ludvig von Woyda (døbt 24. juli 1697 i Christiansborg Slotskirke – 11. marts 1778) var en dansk amtmand.

Han var søn af Ludvig Ernst von Woyda. 1721 blev han kammerpage hos kong Frederik IV, 1726 kammerjunker og udnævntes 1730 til amtmand over Skanderborg og Åkær Amter, et embede, han beklædte indtil sin død. 1768 købte Woyda en året før af kronen oprettet, af det skanderborgske ryttergods udskilt hovedgård, som han efter sin hustru kaldte Sophiendal. 1731 blev han etatsråd, 1744 konferensråd, 1746 kammerherre og 1768 gehejmeråd. Efter at være blevet hvid ridder 1759 fik han 1767 enkedronningens orden. Han døde 11. marts 1778.

Woyda ægtede 3. marts 1750 Frederikke Anna Sophie von Adeler (25. september 1728 – 20. februar 1805), datter af gehejmeråd Frederik Adeler til Bratskov og Anna Beate Rosenkrantz. Ægteparret hviler i Veng Kirke, hvor der findes en mindetavle med deres navne.

Kilder 
 Louis Bobé, "Frederik Ludvig von Woyda", i: C.F. Bricka (red.), Dansk Biografisk Lexikon, København: Gyldendal 1887-1905.
 J.P. Trap, Beskrivelse af Danmark V, 189.

Eksterne henvisninger 
 

Riddere af Dannebrog (1671-1808)
Modtagere af l'union parfaite
Danskere i 1700-tallet
Amtmænd fra Danmark
Godsejere fra Danmark
Personer i Dansk Biografisk Leksikon
Kammerherrer fra Danmark
Gehejmeråder fra Danmark
Skærum Kirke

Skærum Kirke ligger ved bebyggelsen Øster Skærum ca. 10 km V for Frederikshavn (Region Nordjylland).

Eksterne kilder og henvisninger 
 Skærum Kirke på KortTilKirken.dk

Kirker i Frederikshavn Kommune
Kirker i Aalborg Stift
Kirker i Hjørring Amt
Ludvig Ernst von Woyda

Ludvig Ernst von Woyda (1660 – 30. september 1729) var en dansk amtmand.

Han var vistnok af den pommerske adelsslægt af dette navn, efter andre af ætten Woyen i Sønderjylland, der ligesom Woyda'erne fører en hjort i våbenet. Han blev 1697 kammerjunker hos prinsesse Louise. I tiden fra 1699 til 1727 da han aftrådte embedet til sin svigersøn Johan von Jessen, var han amtmand i Kolding. Indtil 1704 havde han Koldinghus Ladegård i forpagtning, blev sidstnævnte år etatsråd og 1725 konferensråd. Han døde 30. september 1729.

Woyda ægtede ca. 1690 Magdalene Sybille von Klenow (Kleinau), datter af hertugelig meklenborgsk overførster Heinrich von Klenow og Sophie Clara von der Osten.

Kilder 
 Louis Bobé, "Ludvig Ernst von Woyda", i: C.F. Bricka (red.), Dansk Biografisk Lexikon, København: Gyldendal 1887-1905.

Amtmænd fra Danmark
Danskere i 1600-tallet
Danskere i 1700-tallet
Personer i Dansk Biografisk Leksikon
Konferensråder fra Danmark
Friedrich August Wilhelm von Witzendorff

Friedrich August Wilhelm von Witzendorff (1. januar 1737 i Colditz, Sachsen – 3. juli 1810) var landkansler.

Han var søn af sachsisk oberstløjtnant Friederich Wilhelm v. W. og Eleonore Louise Elisabeth f. v. Witzendorff, studerede i Göttingen i halvfjerde år og erhvervede her den juridiske doktorgrad, trådte derefter 1756 som hofjunker i dansk tjeneste, fik 1758 ansættelse som auskultant ved regeringen i Glückstadt og var den første, som underkastede sig den i Overrettens instruks af 1756 foreskrevne kundskabsprøve. 1762 blev han regeringsråd og senere landråd. Ved den holstenske landrets henlæggelse til Glückstadt blev han i maj 1779 udnævnt til lærd råd ved samme. 1777 fik han kammerherrenøglen. 1783 blev han beskikket til medlem af Appellationsretten i Rantzau, 1795 blev han vicekansler ved regeringen i Glückstadt og landkansler i Hertugdømmerne; fra disse stillinger trådte han 1803 tilbage med sin fulde gage i pension og fik samtidig det hvide bånd. Han døde 3. juli 1810.

Witzendorff var gift med Margrethe Sophie Brockenhuus-Løwenhielm (1744 på Sellebjærg – 28. februar 1830 i Altona), datter af ritmester Casper Christopher Brockenhuus-Løwenhielm og Sophie Magdalene f. Rauch. Samtidige fremhæver Witzendorffs fremragende juridiske kundskaber og fornemme personlighed.

Kilder 
 Louis Bobé, "Frederik August Vilhelm von Witzendorff", i: C.F. Bricka (red.), Dansk Biografisk Lexikon, København: Gyldendal 1887-1905.
 Kordes, Schlesw.-Holst. Schriftstellerlex.

Riddere af Dannebrog (1671-1808)
Jurister fra Tyskland
Danskere i 1700-tallet
Embedsmænd fra Danmark
Personer i Dansk Biografisk Leksikon
Personer fra Sachsen
Kammerherrer fra Danmark
Jørgen "Fehår" Nielsen

Jørgen "Fehår" Rinke, tidligere Jørgen "Fehår" Nielsen (født i 1962) var et højtstående medlem af rockergruppen Hells Angels, indtil han meldte sig ud af klubben i 2018. Han blev den 8. september 1998 ved Højesteret blev idømt fængsel på livstid for medvirken til drab og fem drabsforsøg i forbindelse med nedskydningen af Bandidos-medlemmet Uffe Larsen ved Københavns Lufthavn den 10. marts 1996. Episoden var starten på rockerkrigen, som i alt kostede 11 mennesker livet. Den 27. juni 2013 blev den dengang 51-årige Nielsen prøveløsladt fra det topsikrede Statsfængslet Østjylland efter at have siddet 17 år i fængsel.

Retssagen 
Ved den oprindelige nævningesag i Østre Landsret den 20. december 1996 blev han frikendt for drabet, mens den nu afdøde Hells Angels-rocker Michael Brokside blev idømt 16 års fængsel. Nielsen dog af nævningene erklæret skyldig, hvilket blev underkendt af de juridiske dommere på grund af bevisets stilling. Herefter blev han løsladt. Efter flere telefonaflytninger af Broksides mobiltelefon skaffede anklagemyndigheden tilstrækkeligt materiale til at Den Særlige Klageret genoptog sagen, for første gang nogensinde i en dansk drabssag, hvor der oprindelig var foretaget en frifindelse.

Den 16. oktober 1997 blev han ved landsretten idømt 16 års fængsel, som blev anket. Højesterets kendelse fastslog, at likvideringen var sket efter en fælles beslutning og idømte fængsel på livstid på trods af at forsvareren i sin procedure fremførte, at der ikke var fortilfælde, hvor hovedmanden var sluppet billigere end den medsammensvorne.

Referencer 

Livstidsdømte fra Danmark
Rockere fra Danmark
Adam Levin von Witzleben

Adam Levin von Witzleben (6. juni 1688 i Delmenhorst – 30. oktober 1745 sammesteds) var gehejmekonferensråd.

Han var søn af overjægermester og landdrost i Delmenhorst Kurt Veit von Witzleben til Hude og Elmeloh og Eleonore Marie f. von Knuth. Han opkaldtes efter sin morbroder Adam Levin von Knuth, besøgte fra 1700 gymnasiet i Gotha, blev 1704 student i Jena, vendte 1707 tilbage til hjemmet og studerede derefter i Utrecht og Leiden. 1710 udnævntes han til kammerjunker hos prins Carl, 1713 til jægermester i Oldenburg og Delmenhorst samt stiftet Bremen, landråd i Hertugdømmerne og landfoged i amterne Neuenburg, Ape og Rastede. 1724 blev han medlem af den oldenborgske regering og 1728 hofmester hos prinsesse Charlotte Amalie. Christian VI udnævnte ham efter sin tronbestigelse til overhofmarskal, et embede, som Witzleben, der 1732 fik titel af gehejmeråd, på grund af podagra og gigt 1735 fratrådte.

Ved Christian Ludvig von Plessens afgang tænkte Christian VI på at indsætte Witzleben i Konseillet, skønt han misbilligede hans alt for store føjelighed. Kongens ven, grev Christian Ernst zu Stolberg-Wernigerode, frarådede det af hensyn til Witzlebens «store Sygelighed og Bitterhed mod det gode». 1735 blev han beskikket til amtmand i Husum og Svabsted, overstaller i Ejdersted og landdrost i Delmenhorst. 1738 blev han gehejmekonferensråd og udnævntes 1741 til overlanddrost. 1729 havde han fået det hvide bånd og 1732 enkedronningens orden.

Witzleben døde 30. oktober 1745 i Delmenhorst. Han blev 1. september 1713 på Frederiksborg Slot viet til Eleonora Marie von Lüttichau (født 14. april 1669 i Güstrow, hofmesterinde hos prinsesse Charlotte Amalie, Dame de l’union parfaite (1736), død 13. januar 1746), datter af mecklenburg-güstrowsk overhofmester Wulf Kasper von Lüttichau til Duben (i Sachsen) og Eva Marie f. von Oertzen. Ægteskabet var barnløst.

Kilder 
 Louis Bobé, "Adam Levin von Witzleben", i: C.F. Bricka (red.), Dansk Biografisk Lexikon, København: Gyldendal 1887-1905.
 G.A. og K.H.A. v. Witzleben, Gesch. der Fam. v. Witzleben, Berlin 1878, I, 323.
 J.H. Bojensen, Ligprædiken (tysk) o. A. L. v. Witzleben, Bremen 1745.
 H.L. Møller, Kong Christian VI og Grev Kristian Ernst Stolberg, s. 54 ff. 63.

Hofmestre fra Danmark
Hofmarskaller fra Danmark
Amtmænd fra Slesvig
Riddere af Dannebrog (1671-1808)
Modtagere af l'union parfaite
Danskere i 1700-tallet
Personer i Dansk Biografisk Leksikon
Gehejmekonferensråder fra Danmark
Eleonora Marie von Lüttichau

Eleonora Marie von Lüttichau, gift von Witzleben (14. april 1669 i Güstrow – 13. januar 1746) var en tysk adelsdame.

Hun var datter af mecklenburg-güstrowsk overhofmester Wulf Kasper von Lüttichau til Duben (i Kursachsen) og Eva Marie f. von Oertzen og blev hofmesterinde hos prinsesse Charlotte Amalie og dame de l'union parfaite 1736.

Hun blev 1. september 1713 på Frederiksborg Slot viet til Adam Levin von Witzleben. Ægteskabet var barnløst.

Kilder 
 Dansk biografisk Lexikon / XIX. Bind. Vind - Oetken. Rettelser og Tilføjelser. C. F. Brickas Biografi 

Eleonora Marie
Modtagere af l'union parfaite
Hofmesterinder fra Danmark
Danskere i 1700-tallet
Daniel Svensson (håndboldspiller)

Daniel Svensson (født 3. april 1982 i København) er en tidligere dansk håndboldspiller og nuværende håndboldekspert på TV2 Sport.

Tidligere har Svensson spillet for bl.a. IF Stadion, Ajax Farum,  F.C. København Håndbold, AaB Håndbold,spanske Toledo Balonmano, tyske Lübecke og senest i Skjern Håndbold. Han blev dansk mester med AaB Håndbold i sin sidste sæson i klubben. 

Daniel Svensson var blandt profilerne på det U21-landshold som vandt sølv ved Junior-VM i Brasilien i 2003. Han
debuterede på det danske A-landshold i 2007, og har siden da spillet 8 kampe og scoret 15 mål i nationaldragten. 

Svensson har i løbet af sin karriere været ramt af utallige knæskader, som har holdt ham uden for banen i længere perioder. Han har også tidligere været ramt af kræft, men er blevet erklæret kræftfri.

Andet 

Daniel Svensson deltog i sæson 14 af Vild med dans. Daniel Svensson dansede sammen med Karina Frimodt og endte på en tredjeplads.

Referencer

Eksterne henvisninger 
 Arkiveret version af spillerinfo på www.skjernhaandbold.dk 12. januar 2014 
 

Personer fra København
Håndboldspillere fra Danmark
Håndboldspillere fra AaB Håndbold
Håndboldspillere fra Skjern Håndbold
Hans Thustrup Hansen

Hans O. Thustrup Hansen (født 17. april 1939) er en tidligere dansk politiker.

Han er uddannet cand.polit., har været amanuensis og har arbejdet som cheføkonom. Thustrup Hansen sad i Københavns Borgerrepræsentation 1962-1978 og 1998-2001 for Det Konservative Folkeparti. Fra 1978 til 1997 var han den første og sidste borgmester for Magistratens 6. afdeling. Dernæst var han kulturborgmester fra 1998 indtil 2001. I 2002 meldte han sig ud af sit gamle parti.

1. juli 1988 blev han Ridder af Dannebrog. Han har også modtaget Kong Frederik den IX.s mindemedalje, Den Civile Fortjenstorden, Forbundsrepublikken Tysklands Fortjenstorden, Uafhængighedsordenen og ærestegnet for Fortjenester.

Kilder 
 Medlemmer af Borgerrepræsentationen – T

Borgmestre i København
Riddere af Dannebrog
Medlemmer af Københavns Borgerrepræsentation i 1900-tallet
Medlemmer af Københavns Borgerrepræsentation i 2000-tallet
Økonomer fra Danmark
Personer i Kraks Blå Bog
Borgmestre fra Det Konservative Folkeparti
Tidligere medlemmer af Københavns Borgerrepræsentation fra Det Konservative Folkeparti
Joachim Ritter

Joachim Ritter (født 3. april 1903 i Geesthacht ved Hamburg, død 3. august 1974 i Münster) var en tysk filosof.

Ritter har lagt navn til Ritterskolen, en politisk konservativ retning inden for filosofien.

Filosoffer fra Tyskland
Faglitterære forfattere fra Tyskland
Universidad Tecnológica de Santiago

Universidad Tecnológica de Santiago (UTESA) (eng.: Santiago University of Technology, da.: Santiagos Teknologiske Universitet) er et privat universitet grundlagt i 1974 i Den Dominikanske Republik. Dets vigtigste campus er placeret i byen Santiago de los Caballeros og er udvidet med mindre campusser i Santo Domingo, Puerto Plata, Moca, Dajabon og Valverde. Det er anerkendt som en af de højst rangerende universiteter i Den Dominikanske Republik, med stor vægt på områderne sundheds- og ingeniøruddannelser.

Eksterne henvisninger 
 Universidad Tecnológica de Santiago' hjemmeside

Etableret i 1974
Tekniske universiteter
Dominikanske Republik
LIBRIS (bibliotekskatalog)

LIBRIS – nationella bibliotekssystem er navnet på et fælles nationalt katalog for et stort antal svenske biblioteker. Her finder man information om næsten alle svenske bøger og tidsskrifter, samt de fleste udenlandske publikationer som indkøbes af svenske forskningsbiblioteker. Kataloget administreres af Kungliga biblioteket.

Hvert enkelt værk i kataloget får et unikt Libris-ID. Der findes en skabelon for forfattere og en for værker til kataloget.

Se også 
WorldCat
Virtual International Authority File
Gemeinsame Normdatei
Library of Congress Control Number
Autoritetsdata
Mathematics Genealogy Project

Eksterne henvisninger 
 Søgetjenesten LIBRIS
 Om LIBRIS nationella bibliotekssystem – Kungliga biblioteket

Katalogisering
Metadata
Texashat

En texashat er en målebæger til opsamling og måling af urin. Texashatten bliver brugt af sundhedspersonale til pleje og behandling af patienter, der har problemer med at tisse eller har andre sygdomme, hvor urinen skal måles. En texashat er oftest af rengøringsvenligt plast og sættes fast i en wc-kumme, hvorefter patienten tisser i den.

Kilder 

Sundhedsvæsen
Måleinstrumenter
Væskebeholdere